정조 18년 · 목
該曹啓言京外孝烈人報來者自庚戌至癸丑合爲一百七十人依定式前判書閔鍾顯與亞三堂齊會相議分等報于議政府如署經之例各爲別單錄置而未及入啓矣今始書入○忠臣贈職別單鐵山盧德男及其子大榮粵在壬辰倭寇連陷州郡德男應選爲突擊將領兵百餘人到平壤襲賊斬首多級遮截賊路使不得西向翌年癸巳天將李如松來到平壤仍拜前鋒將則冒白刃左右衝突躝蹙賊勢由是大挫奮力鏖戰至大同江之南中賊丸而死其子大榮丁卯之亂入龍骨城倡義討賊殲賊數百級斬其叛將立於矢石之所督戰進軍爲流矢所中而死○孝子旌閭別單開城府故民人朴世珍年纔十歲其父病項瘡積年沈痼家貧藥物難辦一日獨入深山採藥有一老翁以一包山果與之歸以進其父味甚悅口自此瘡漸差常賣南草以供朝夕菽水及病口所食之物有求必進其父沒時年十四旣葬伏於墓前號哭不歸其母不得已隨之結幕墓前啜松粥延命以終三年母沒亦如前喪終制之後朔望省墓終日號哭而歸以終其身至今稱孝子山西部故正郞李翂平居事親一出至誠當父病用舌舐糞以嘗甘苦露立祝天願以身代三斷其指得延十一朔還復加劇索刀劍不得以石塊打碎斷餘之指血枯不出只得數匙進之及胸膈頗爽欲復進而兩手俱斷其指見廡下有水鐵農器乃劈用尖銳者刲股股血泉湧乃奉椀而進之又延數時及遭喪勺水不入口者三日葬後朝夕拜墓雖寒署風雨未嘗一日廢而啜稷粥終祥以篤孝薦授初仕長城故士人孔弼章事父母至孝其母疾革斷指灌血及其居喪也三年啜粥雖蔬菜之屬未嘗近口服闋之後雖積雪大雨晨朝必往拜墓年至九十日以爲常當膝之處莎草皆穿墓前松楸蟲災遍蝕號泣環墓手自捕捉忽有異鳥千百爲群飛入松間盡爲含棄於大川順天韓碩乃以十六歲兒從其父捉魚出往江邊其父猝然溺水致死見其父死呼天痛哭曰父死未救豈可苟全喘息於人世言訖投水同死西部故縣監李晚亨素以學行聞于世平居事親出於至誠丁母憂哀毀踰節而其父之側未敢以戚容見及遭父喪移廚廬傍朝夕祭奠躬爨供之過葬惟日飮稷米粥數合菜藿油漿絕不近口三年如一日毀瘠不能起動自堊室至墳前連結大索朝夕拜墓必攀索往來暑雨沍雪不少廢焉朝廷薦以篤孝南原故士人崔天奎家甚貧寒兩親俱至八耋而躬稼力田以具甘旨之供及遭父母之喪哀毀踰禮晨昏哭墓不避風雨鬼憐前導虎亦縮伏西部故縣監金樂祜其居家事親也志物之養靡不用極定省之節未敢少懈其父或在次子之所則早起趨侍昏而始歸若當親癠之時則邀醫問藥左右扶將之節不使人代其除泗川奉父以行路過坎險下馬親扶及父疾篤晝夜侍側不脫衣帶每日嘗糞甘苦以驗其劇歇夜則露立禱天請以身代積數十日少無間焦思積憂鬚髮爲之盡白及疾革斫指灌血血盡復斫因以得甦其父臨終呼而命之曰我命將盡賴汝誠孝得延三日足矣語竟而歿樂祜攀擗號哭幾絕者數泗之士女奔走問候日以千百計竟以毀死西部故司宰監書員金益春自兒時侍親側朝湌夕飯必身自整頓跪而進之父母加餐則喜動顏色若不飽則終日慘沮其父爲廚院吏每晨出暮歸必聽鍾而起薰水澆飯躬自爲之隨出巷外拜而送之候其歸時佇立洞外扶將而歸十數年如一日其母若洗滌褻衣則必請代勞提甕汲水雖竟日終夕事未畢則不敢上堂母病籲天號哭若不保朝夕而粥飮之供先嘗後進及遭母喪絕而復起只飮水醬雖菁根蔥莖不曾入口尋又遭父喪自其日粥米不啜若將奄絕而號哭之聲哀動隣里及百日之暇則諸兄勸出應役答曰前日供役欲養父母今則已矣供役爲誰決意棄之諸兄以不脫祭服有妨於坐臥爲言則答曰已失怙恃眞是天地間一罪人何敢便其身哀毀骨立未過朞年不勝喪而死時年二十北部故嘉善金德載早喪其父與偏母相依爲命而貧無以資生時年八歲惟憂其母之寒飢或傭役行賣朝出而得錢多則具飯而進暮出而得錢少則爲粥以供替人負戴略受其價買餠以歸及長致養益勤賃負得錢饘粥之外逐日積累買紬而製母衣身被藍縷僅能蔽體而已母病嘗糞而驗其候及歿守墓三年縗服未嘗暫解若値疾風甚雨雖深夜上冢盤桓不忍去曰風雨如此吾何忍安坐仍號泣中歲家計稍裕飯必歔唏掩泣因父母之未居瓦屋買數間草舍居之終身不復居瓦屋雖非俗節月必三四往省親墓恐人傷其墓下之養木則木牌十百懇辭戒勅又繫數文錢竝掛樹上樵童牧豎亦皆相戒曰此人愛護松楸若此之勤吾輩豈忍犯斫年過七旬而奄奄垂死之中風樹之痛如在縗麻西部故學生李有恒壬辰兵火之初扶老避寇路遇兵刃翼蔽兩親願以身代身被百創攢手悲號賊從感而相謂曰此孝子也遂獲兩全事同江巨孝世稱李巨孝名其居曰巨孝村平居事親出於至誠凡所嗜好竭力致之雖家無儋石滋味畢備及遭巨創哀毀過節服闋哀慕愈至無異持縗時遇初忌終日悲泣庭際有一桃樹父所手種而愛護者就樹下以手摩挲失聲號慟因以氣窒其後轉輾凘綴終不起平山故通德郞金東龍以忠貞公金德誠之孫承家庭之訓盡孝弟之道其母沈病數月日夜扶護衣不解帶虔誠祝天乞以身代嘗糞甘苦以占差劇斷指進血得延七日之命廬墓三年朝夕拜哭哀毀過禮幾乎滅性南部故進士呂善明生纔四歲其父見背以不記典刑爲沒身之慟語及先故愀然流涕事其母殆至五十餘年而其母素患貞疾左右調護之方莫不親執暫爲離曠思慕發於夢囈或有愆而未聞已怛然心動其母死號擗之狀哀毀之容殆若嬰兒之失母乳盡心於愼終之際自力於祭奠之禮不以筋力之凘綴而或闕氣息綿延僅至外除而廓然若虛遂無陽界人氣象而歿居昌故學生李命暾自七八歲已知事親之節當辛壬大侵負米繼糧使其父母無飢及其兩親遘癘至誠救療嘗糞驗症斷指進血得以回甦親歿之後哀毀罔極爲土窟於墓側啜粥食鹽不脫衰絰晨昏拜墓不以風雨而廢闋制之後日日往省以終餘年當戊申逆變發通於四境相議討賊士林推爲義兵將追逐賊兵於牛嶺終成殲賊之功沃溝故士人文興周年十歲先喪其母號泣墓前一日三次及長克盡事父之道有疾病嘗糞以驗父忽思山鷄之味時已夜深焦憫待朝天日將曙有鷹逐雉來庭手以掬之以供病中之味當其殞絕之時裂指注血延過數日之命廬於墓側三年如一撤苫之後朝夕往哭以效平日定省之禮終身不廢東部故郡守李爀六歲時母患乳腫思食肉膾而適値歲時隣家殺牛往乞羘片而進之又思食川魚往川中水淺處掬取小魚躬自炙進九歲父病危谻取刀斫指以血和糜流入父口十一歲母患背疽吮之三日又得快效及長寢堗炊薪未嘗一委於婢僕逮遭母喪啜粥茹素以卒三霜○孝子贈職別單中部故通德郞申大傳至性出天其父母俱有痼疾沈綿屢朔不解帶不交睫躬自扶將不聽代人醫藥外又祈于土地及名山靡不用極平居事父服勤左右不有其身年愈三十卽廢擧業以代筆硯書寫之役入而侍母則料檢刀尺整釐絲縷從父暻謫所出入廚竈躬莅烹爨及父病革自刺其股取血以進之雖毫髮之微有關於親則隨事拈筆逐日詳錄用爲時刻不忘之圖南部故學生朴會源生前一月其父已下世矣自年四五時已知不泊之痛常抱戚容罕見嬉笑服素帶布終身無改及其甲回追行心喪獨處哀慕其母寢疾晝夜扶將嘗糞甘苦號泣籲天吞聲潛禱如是者殆四十餘日而其母之疾漸始回蘇人皆謂誠感之致其母竟以天年終而年亦五十三月啜粥三年居廬大署大雨未嘗去縗絰開城府故士人玄德澄年纔五歲遭母喪能盡禮盡哀年十三忽朝出暮還曰父母嘗以丘木之蕭條爲恨故今日採植山木數百株云父急往省墓則嘉木滿壠事繼母供養汲爨躬執代勞父病篤晝夜二旬沐浴禱天及沒號絕復甦者屢後遭繼母喪哀毀居廬一如前喪卽其母喪之周甲也以兒時之未盡禮爲至痛其忌日麻衣苫塊素食朞年時年七十而誠孝之篤如此燕歧故士人洪得一戊申逆變之作貽書故舊約與同死諭之以宗社阽危勸之以綱常共扶其告墓文曰今赴國難來訣墓庭日暮人間心事蒼黃檄文尙在塗人耳目而言乎事親之孝則親病而嘗矢血指親沒而泣血歠粥保寧故士人李時福四歲而孤及其省事喪餘號頓如當袒括至誠事母極意承順母患風症轉動不得坐臥扶持如手如足者五年若初母又患痢頻嘗血矢必親除溷卒至不幸如不欲生墓在十里踰嶺涉川數宿一省竟夕哀號形毀骨立遂以成疾不克終喪而公州故通德郞申暄幼失所怙事母至孝承顏順志極其誠敬親衰而停擧業子宰而不赴養蓋其心切愛日不能暫離故也若其乍出心動救母於火焰之中持其微行細節而年年歲首齋沐虔禱於名山誠孝孚格親齡踰耋及丁母憂年當六旬必親祭奠每朝上墓東部故府使金魯成年十二遭父喪持制無異成人及長遭承重喪哭擗哀毀事偏親恒日在側必審親意之所向事無難易先意行之其母病谻坐臥不代傍人躬自扶持藥餌不責婢僕而手自調煎嘗糞甘苦以驗症候及遭喪朝夕祭奠晨昏哭泣無一曠闕凘毀骨立右眼暴昏疾革家人勸藥餌泣而揮之曰若服衰而歸從吾母吾之幸竟不勝喪金浦故士人申埰生有至性嘗吮乳而齧見其母痛楚之色涕泣撫摩不肯復吮勸而哺之乍吮輒止止輒手摩母患咽喉用蚓汁而必先嘗前後親喪再度斫指六年啜粥墓在十餘里而必朝省暮歸無一間斷兩次居憂鬚髮盡白驪州故學生具時楷十四歲而孤持喪如禮哀毀過節養母年老多病朝夕扶將不離左右食必親嘗寢不解衣十餘年如一日及喪哀毀骨立絕而僅甦朝夕除草不以寒暑疾病或有間斷藍浦故通德郞李慶恒自兒時至孝根天無違親志雖雨雪之夜瀡▣必親母病晝夜祈天沐浴願代裂指嘗糞竟得勿藥其後居喪哀毀過禮侍墓三年素粥終制報恩故士人李憲朱其父有心疾事多失常至誠扶護霜雪泥淖與同霑濕每當夏月醉倒暴陽則以大扇隨晷蔽遮以待其醒歸則呼酒媼卽償其債衣服飮食必使適口便體晝夜侍側如是者積有年所而終始如一及其疾革嘗糞請代居喪三年不脫絰帶朔望哭墓風雨不廢事母極意承奉嘗爲親癠獵魚山溪淺水得大魚歸路鷙鳥攫雉墜前見者以爲孝感之致槐山故學生許以忠生有至孝十二歲遭父喪哀毀如成人食素守墓以終三年母病疽晝夜口吮而得瘳鄕黨稱以孝兒其後居母喪啜粥廬墓一如前喪其子竣父病時鑿冰浴身禱天願代竟得差及喪廬墓三年啜粥終制母病三載救護躬樵漁親井臼不與人言勞及居喪竣年已老尙糜粥居廬哀毀骨立洪州故士人尹天聖及其弟天範兄爲七歲弟爲四歲園有桑根生菌摘而爲羹其母戲曰爾尙乳吾將喫此羹而死聞卽泣而止乳父病而兄弟斷指晝夜祈禱及喪粥飮不入口躬親賤役以助祭需母病而亦同割指嘗糞終得回甦兄得奇疾至誠救護四載如一以臻穌完及遭母喪哀毀逾禮吐血無時澌毀骨立一年之內兄弟不勝喪相繼而歿尙州故同知蔡洞年甫五歲隨父捕魚其父爲水蛭所傷撫其傷處裂衣裹之旣長誠意愈篤親年九十洞年亦七十餘暫不離側冬日大風忽起其父急呼曰棗落可惜洞憂其昏耗泣涕出視數箇白棗果在木末摘而進之病篤嘗糞臨終斷指及喪勺水七日不入口侍墓三年啜粥終祥密陽故士人李元輔年纔八歲遭母喪晝夜攀擗不離屍側及當葬日投入壙中諸人扶出而完役及長家甚貧匱而甘旨之供未嘗或闕父病血指注口及喪盡其情禮廬墓三年餘哀未盡加喪一年靈光故士人金希訥年甫八歲母病斷指及冠祖父之喪其父侍墓希訥隨父居廬啜粥父病又爲斷指及喪廬墓一如其父奉其父母盡像朝夕拜謁年至八耋終始如一南部故通德郞權箕應父喪朞月不食果三年不踐中門暑不脫絰哭必嘔血氣窒旣甦又哭哭又嘔血事母瀡▣之供無不盡心母曰汝之孝養勝於榮養母患腫瘡爛而常抱持吮之藥餌飮食不以人代躬自照管及居喪致哀一如前喪父母遺衣篋而藏哀至則見見輒流涕竟以毀死北部故縣監柳正養甫免孩提不顧自己飢寒先審父母衣食其父腫生於腹醫人技窮正養泣懇不已醫感其誠謂曰古有吮癰得效者兒可能乎卽就吮得甦十六侍母疾不解帶割臂進血及喪致毀過禮寒不襲衣暑不脫絰喪期雖畢每當忌辰屛坐流涕以終其日其父寢疾嘗糞驗其劇歇泣血禱神自殮殯而至終祥哀禮俱摯一如前喪西部故學生安構自幼已有至誠愛敬之篤鄕黨有稱十一歲遭母喪纍然號擗見者無不感惻事繼母洞屬順適罔或少懈旣長竭力事親家貧無儋石之儲而克有甘旨之供其在父側嬉笑婉孌若嬰兒然退而追慕先妣則不覺涕泗之漣如也遭父喪時年六十四哭踊踰節水穀罕入常處苫廬不解絰帶及遭繼母喪年已望八子弟力請節哀則曰禮經之訓蓋慮筋力之不能堪也吾雖老筋力猶可堪何可以年老廢乎未期月暴得嘔血之病以至不淑竹山故士人李俊事偏母志物備至一日蛇咬其母之指頃刻墳起毒氣大肆晝夜吮之毒移口唇又爲浮高母禁其吮則必乘昏寐吮之終抵勿藥母又患眼疾醫欲鍼治而畏鍼不許俊先自受鍼以示無難母竟受鍼得效家嘗失火延燒簷楣母方寢俊冒火跳入負母而出母以宿疾沈苦逐日嘗糞禱天乞以身代忽於夢中有人告以某藥爲當劑覺而試之一服卽愈抱川前縣監李天翼其父疾革時在童年割指進血遂延四日之命及喪勺水不入毀瘠成疾其母勸使從權輒悲泣不食奉養其母尤盡誠孝及疾嘗糞目不交睫衣不解帶焚香禱天十餘年如一日其母終享八十而歿天翼年踰六十哭擗執喪哀禮備至保寧故通德郞李命赫傳家忠孝根天素性早失所怙事母至孝其母以泄病積年沈痼嘗糞禱天願以身代及其丁憂年已向衰築室墓旁啜粥終制墓在深山素多猛虎自其廬墓遂忽遠跡常以幼未服衰爲至恨乃行追服之制保寧故學生金演九歲下內艱哭擗之節無異成人其父憐而禁之獨處之時吞聲飮泣其在親側不視慽容及其父有疾難得之劑莫不畢致逮其居喪泣血三年積哀致傷左眼廢視蔚爲鄕黨之型範新昌故士人林德淵年甫十歲其父病篤嘗糞禱天父又患屬思嘗川魚時値冰雪沿溪涕泣忽有一隊游魚來集淺灘手掬歸供厥疾卽瘳其母嘗患風丹固知猪肉爲良藥而四隣無牧猪者夜亦將闌只自焦泣忽霎時假寐有一老人來告曰君家後園有猪取以試之驚起往視則果有一猪臥園中取其肉付之病處卽效其後又當母病斫指灌血延三日之命林川故通德郞成一泰自幼有出天之孝或逢異味不敢先嘗雖數箇棗栗必懷而獻及長其父母俱抱奇疾每當鍼灸先試己膚針痕灸瘢遍身斑斑嘗糞禱天斫指泣血以延數日之命及其居憂祁寒盛暑長伏苫次晝夜哀號血淚沾濕苫塊腐爛手足凍拆三年啜粥眞元澌脫纔畢祥禫竟至滅性南部故通德郞李瀷父遇奇疾沈綿難醫斫指灌血以甦已絕之息得延數月及其居喪三年啜粥廬墓終身日拜墓側手除草根指或至皴裂而子弟不敢代勞方其居廬之時又有白驚之異鄕人傳爲異事驪州故士人林配垕平日事親竭誠養志及其疾革割指灌口旣葬就墓側構土室恒處其中有盜夜過相語曰此乃林孝子所居愼勿犯出繼伯父以未逮事爲終身慟其亡年周甲用古人追喪禮素食處外行誼經術允合襃美白川故士人安檥幼纔識字常書孝字藏諸懷中及長侍側終日未嘗暫離進食之際躬自調味就寢之時坐而待睡母病號泣祝天斫指灌血逮其遭艱廬墓三年又其父患腫醫言當用苦蔘時値隆冬衝雪入山忽見雪消處蔘莖微露遂採用疾果瘳松禾故僉知申命龜其母遘奇疾閱月沈篤晝而邀醫夜而禱天願以身代者積四十餘日而病勢漸欲則斷指灌口竟得差其後母死三年居廬逐日上墓不脫衰絰涕泣成血平山故士人李簪年纔七歲其父病欲沐浴祈斗能得回春母病醫言當用土鼠時値隆冬四求原野忽得土鼠用之獲差家貧無以奉親則躬自釣漁不之甘旨及其遭故喪祭以禮情文俱備公州故士人李行徽自幼而孝其母有疾晝宵號泣救護備至隣有一老召饋棗栗雉炙者持而歸哺其母因得開胃行徽竭力求捕忽有兩雉自投庭中遂手掩而進之母患指疔甚篤醫云鹿獐角可用遂入山求之不得忽有一獐夜入軒下遂取而用之疔卽愈抱川故士人李東白其父嘗疾篤夜輒祈天願以身代未幾疾差每於夙夜詣親側撫寢席以審溫冷跪枕邊聽其氣息居母憂過毀成疾三年泣血兩眼皆昏只進疏食而不近醬及父歿又啜粥以終喪服闋始進飯不忍吞下而痛哭曰何由歸見父母乎未幾而逝平山故僉知金聲泰三世殉節之家夙著純孝之行其父病重風雪嚴冬沐浴致潔焚香祝天手面凍拆形毀骨立誠意愈切而兩次斷指使其父幾死回穌開城府故學生潘就深事親有至愛其父病沈痼晝夜扶護沐浴禱天三年如一日及其臨絕斷指進血得其父三日之甦及喪勺水不入口哀動旁人旣葬守墓朝夕號哭如是三年仍積毀不起○孝子復戶別單祥原故士人李井老侍偏母盡其愛敬及病篤露伏雪上晝夜祈禱冰淚被面全身凍皴仍復斷指出血灌口獲延三日之命及其廬墓哀毀盡禮開城府故士人金載欽十一歲遭父喪執喪如成人其母有病藥餌不委婢使夜則撫摩手足徹宵不懈待其母宿片時假寐者一年有半及其病欲夜夜沐浴禱于祠堂氣息奄奄就盡則斷指灌之得延十許日之命及其終不能救則氣塞昏倒者數哀慽之容擗踊之節令人感泣旣葬廬於墓下晨昏上墓拜哭不以風雨而廢海南故士人鄭國彬纔十餘歲母死結廬墓側悲號諸兄憫其幼强欲携歸則泣曰逸居之時長侍墓之日短若過三年雖欲爲此得乎終不去而終祥鄕人謂之山幕童子及長事父誠愛尤篤家甚貧身任傭雇以供菽水年至七十而父死廬墓哀毀一如童時松禾故士人李洋徽事老父必適意有窮鰥老叔與父同居其家失火洋徽適在隣家蒼黃而至其父爲救其叔旣出澴入洋徽冒火負父而出火勢已匝堂宇皆頹三仆三起父子遍身焦爛其父與叔皆死洋徽口爛不能開喉聞其父死扶坐而啼曰吾父已歿何不使吾知之遂仆而死光州哨官崔仁得母病欲斫指灌血以延六日之命又於父病斫指灌口仍卽快甦長城幼學金必重七歲其母病欲問藥之節無異成人母思食生雉鯉魚而恨其貧不供忽有一雉飛入庭中又有尺鯉躍出冰岸又於父病嘗糞斷指以延數日之命開城府故士人崔舜星事親之節一遵小學每日晨興適所省其安否食時視饌以進嘗而後退夕則躬奉枕簟自少至老如一日其飮啖之供湯劑之奉未嘗以子侄代之遭父母之喪哀毀骨立水醬不入口者四日朝夕祭奠外常塊居於宗子家門側不脫絰帶以終六年永春良人崔再興父病篤醫云有人肉可生乃割其股以進厥病卽瘳父喪每鎭日上墓哭必盡哀當國忌不近酒肉誠心齋素終身不懈泰川幼學安邦母病篤日夜祝天聲不絕口嘗糞甘苦診其欲歇母死結廬墓側哭泣不絕粟粥延命三年如一痛其早失父不得服斬衰終母禫之日追其父服三年每當國忌齋沐行素原州土校徐有泰親之遘疾也嘗糞以驗苦歇斷指以延時日其歿也三年泣血逐日省墓雖風雨不少廢也楊口故士人李萬根當大饑無以供菽水乃自賣其身取直爲親養資月餘買者知而賢之勸令歸養萬根固辭其母患腫日夜吮之數朔不懈乃得痊安茂朱故士人權重熙自在幼時父母有病則涕泣不食其父得奇疾醫云柳蕈最良而蕈非其節涕泣遵澗果得柳蕈數塊和藥試之厥疾卽瘳其後父病沈篤裂指灌血以延數日又母病六年沈篤藥餌救護之方竭力殫心及歿結廬墓前晨昏拜哭三年如一咸興幼學李喆運年九歲遭祖母喪不衣彩服食疏三年及稍長其母病篤嘗糞而驗之割指灌血而甦之其後五年其父病欲又斷指灌口得延多日之命其晨昏之節甘旨之供實無媿於古人西部故學生李徵年未成童出繼於三從叔及其遭艱也哀毀中禮所后母嘗遘癘危甚一日氣絕斫指灌血於口仍獲瘳及喪日伏墓下三年之內雖祁寒盛暑未嘗暫廢生父之喪泣血三年幾至滅性省其姨母於益山忽睡倒見其母病臥狀遂驚覺回馬果遇家奴以親病報來夜半踰嶺大虎當前泣語之故虎遂自退及至其家母病宛如夢中所見徹夜露禱血疾繼之翌朝少愈遂得數年之延楊州良人洪漢乭其父患風症竭力救療雖冬夜夏日不曾解衣如是數年仍以成疾及其將死招謂其妻曰母以我死而善事兩親雲山幼學李晉夏年甫九歲其母病革斷指注血仍得回甦保命七年晨昏定省朝夕甘旨至白首如一日年踰六十遭父喪三年廬墓啜粥安東故良人韓大福其父越江半渡冰陷溺死直投江中遍搜冰下出沒十餘次而竟得屍抱出冰上仍又凍逼卽地殞命南部故學生李聖輔年甫八歲奄失所怙攀擗哭泣無異成人及長常痛未能逮養其父出入必告祠堂而揮淚家甚貧窶奉親之節靡不用極其母病劇自割無名指血猶未瀉復以椎子亂碎諸指洽出杯血而用之仍獲三日之延陰竹故士人文龜彩其母忽生毒瘡瘡根入於脚髓多般醫治症益危篤或云以人肉付瘡則根自拔而饐肉盡祛龜彩卽以刀自割其股股肉大幾如掌附諸瘡處旬日之後母瘡得差子股亦蘇萬頃才人趙新得及其弟光福俱有純篤之行母嬰奇病將至殞絕光福斷指灌血仍得回甦矣其後母復病垂盡新得割其髀肉或作羹供之或取汁灌之仍得快蘇○孝子食物別單安義幼學禹師欽奉親以養志爲度及其遭艱哀毀踰制幾至滅性廬墓終喪晨夕呼號二子精傳益傳事親盡孝母病屬纊斷指注血以延一月之壽母沒廬墓終制承重孫徵洛隨居墓側亦如其父子孫義方之敎亦可驗矣鳳山故學生郭世迪親病嘗糞遭故居廬創社祛弊建塾興學本道査啓以爲居家行誼出義捐財合有襃嘉之典永平良人南福本以常漢幼時能盡事親之節父母有疾則夜不解帶終始不懈定省之節甘旨之供無不曲盡父得怪疾閱月沈痼尋醫問藥呼泣道路請以自代病勢日益添加至於氣絕則斷指出血以灌其口以回幾絕之命長湍士人沈公濟事親至孝其父以事滯囚病劇垂盡禱神祝天願以身代一日神人來告夢中曰當劑之藥在於某山急往所指處則果有一角兩莖開花異草欣然採歸之際日已昏黑大虎當前誡曰父命迫在呼吸汝若害吾則殺吾父子也虎乃俛首而去煎進厥草仍得回甦其父之喪奉祭之道哭墓之節誠禮俱盡靈光士人奇偶星父病而斷指母病而割股居廬號哭淚枯莎草道啓以爲遠近傳誦惜其泯沒北靑士人方震赫其父病篤欲食新稻而未及成熟震赫泣求一境艱取未及炊進奄遭不幸奉飯仆地食頃始甦自此終身不食稻歲歉移粟所得漕米換以雜穀爲延命之資每値稻節見穗則泣安東寺奴孟金十三歲隨父樵採大虎突入攫其父孟金直前抱虎曰胡不食我害我老父虎乃捨而去歸護得甦尙州良人延阿只以無識村童能盡事親之道定省如禮其父爲蛇所咬捕其蛇手搏口齧勿藥自瘳其母癈明左右扶護母歿三年守墓絕不與家人往來獨處深山哀毀成疾臨陂故五衛將黃一淸自在兒時誠孝出天親病不能寢食則隨廢寢食不解衣帶及登武科以其親老辭官歸養父患大腫口吮膿汁卽見差完父母之喪侍墓拜哭三年如一江東軍人韓福興其父病篤親嘗藥餌疾革斷指滴血三日復甦及其遭故哀毀踰節幾至滅性事其母極盡誠孝不廢定省平山故進士朴弼時八歲而孤蔬食水飮一遵禮式祖父母憐其年幼勿令行素則對曰三年之內豈以兒違禮從權嘗失火家中延及祠宇泣而祝天風滅火息隣里嗟歎其誠孝咸從故學生尹時哲事其兩親也或値凶年乞米於百里之外親有病向天祈禱及遭喪六年不食粳稻宜寧故士人安璡事親至孝其父有病斷指灌血得延屢日之復甦及其母喪侍廬啜粥哀毀骨立天年已過結廬於先壟之側終身哀慕省墓瞻拜不弛雨雪○烈女旋閭別單鐵山故學生鄭德泌妻林氏其夫疾篤焚香祝天願以身代竟不救旣成服潛飮滷水幾殊家人亟救而甦翌日又自縊其姑解結而復甦仍絕不飮食晝則面壁而坐不向天日曰所天就穸吾何忍向明夜不就寢撫其姑之乳曰吾夫所哺也抱不忍釋積二十日氣息奄奄將盡謂夫兄弟曰從此永訣願諸叔善養舅姑終其天年我雖死猶罪人以衰服衣我而葬遂自死於靈几之側已蒙復戶之典請置之敎以鐵山鄭德泌妻林氏則從容就盡其情切惻不可以已施復戶之典置之勿論秩特施棹楔以聳邊俗西部故學生尹秉鉉妻李氏夫染紅疹不起過數日一女又死晝夜守殯號痛不止父母舅姑開喩百端却許以不死及至小祥語本家婢曰頑喘已過一期今日可以死矣爾歸告父母母過傷懷是日朝飮毒而歿南部故學生崔弘逵妻朴氏夫出外遘癘而死自聞報之日蒙布被不出房闥不見天日及夫櫬之返奠殯以禮哭泣以節不露矢死之志忽一日來省其舅言則娓娓色如慽慽移時而歸其房是夜飮藥而歿西部故學生徐尙輔妻李氏在室以篤孝聞聞人節烈輒歎賞之不已其夫之歿哭不絕聲仍閉眼絕息面壁而臥三晝夜奄奄幾殊其母顚倒來見曰願丐歲月之命以待餘生身後任汝爲之李氏輒回臥而太息仰視其母許以不死母疾革血指罔效引發之夕潛告曰兒之事畢矣明當從行仍涔臥若假寐者及明視之鮮血從口出遍床褥枕邊有裹藥之紙而色渝蠹破夫喪時所蓄也開城府故及第金觀復妻玄氏夫疾積年勺水粒米只取病夫之餘瀝夫食乃食每夜澡浴氷泉手汲井華禱于北斗願以身代及其疾革忽歸母家哭於父廟有如告訣之狀未數日其夫屬纊潛自飮毒奄奄就盡舅姑覺之灌以藥手持米飮而勸之略吞旋吐入棺之夕倩人扶起一哭盡哀因向壁塊臥迄于八朔竟不見天日而自盡長湍故士人李夏瑞妻金氏其夫遘病避寓京第竟至不起聞訃號慟幸一幼女在內雖隱痛外示寬間女文病無望回甦則金氏托以如廁中夜出外潛飮鹽汁而歿家人於衣箱得二遺書一抵夫家一抵舅姑曰不孝舅家貽戚親庭須勿以禮治喪云楊根下吏林之衍妻金召史其夫病劇口不下粒目不交睫及臨訣執手泣曰脫有不幸吾當下從屬纊後家人欲披髮金召史不哭曰何以喪爲仍入殯室暗自結項家人解其結得不死其後防守甚緊度不能行其志乃飮粥若平常過三日後奔其後庭庭有空甕埋置入其中以夫之腰帶結項而死遂與夫同殯同穴溫陽故進士朴翊壽妻趙氏其舅老病奉養甚勤疾革嘗糞驗症其夫患痘幾危禱祝神明請以身代竟得回甦其後又得疾沈痼趙氏夙夜憂遑夫食乃食病漸危劇力治蠶績以備送終之具潛蓄藥物以定下從之意及夫死勺水不入口至於四日忽然自悟曰襄奉之需朝夕之奠豈可委之他手乎强進粥飮以夫所嗜之物躬執奠獻而哭泣不絕於口再期泣謂人曰三霜已遒吾心所定今其時矣遂絕飮食竟於祥前十五日而自盡公州故縣監李奎亮妻南氏其夫寢疾南氏亦患毒痁而飮啗藥餌强疾必親夫死哭泣不踰常節斂具手自辦檢旣殯子女泣進米飮則纔進數匙旋卽蒙被昏臥潛嘔所進之粥裹以綿絮藏之枕底如是者過二十日勺水不入而自盡盈德故鄕吏金潤妻朴姓其夫身死哀毀過節及殯斂之後告于姑曰遺血在腹姑待解娩誓歸同穴經歲不梳洗對人不接語翌年生女勺水不入口卽日自盡大丘故士人朴之運妻成氏嫁未幾夫死閉目不視緘口絕粒其舅勸粥飮使開眼則泣曰夫已死開眼何視食穀何爲然尊舅之賜不受則近於不孝敬受一匙乍吞旋吐開睫仰視曰一熟視親顏地下千秋欲爲奉侍遂緘口闔眼絕其粥水至十一日而盡南平故下吏姜鵬學妻金召史夫病甚篤嘗糞以驗祝天願代夫死卜葬之日仍忽氣絕家人知其服毒灌以油汁口吐蜘蛛而得甦其父來喩曰汝夫葬後率汝還家答以女旣爲姜家之人一死同歸志已決矣潛斷其髮賣備酒肴以供其父泣訣曰父母則四男子存焉一女之死勿復爲念是夜結項於園樹家人救解翌日黃昏入于私室服藥而死綾州故士人高楔妻李氏夫嬰奇疾將殞命潛引菜刀先斷兩指灌血喉中似有回甦之漸又割其股陸續灌下延得二日之命及死欲自裁舅姑慰喩曰汝有在腹之兒幸而得男以繼亡夫之嗣豈不爲婦道乎李氏泣而聽命及其解娩女而非男夫葬築灰之日潛入園中結項於桑樹手執一端死而不伸其指與夫同穴而葬海州故士人李弼誠妻金氏父病累朔至誠救療暫不離側夜而忘寢晝而廢食齋沐祈天願以身代竟至不救則哭踊移時嘔血數椀當日昏後自決於後園之中谷山故士人金弘稷妻廉氏夫嬰重病淸晨齋沐祝天願代見其夫垂死狀飮藥自處而其夫翌日而死一路雙旌同日合墓長淵故士人金學敏妻金氏于歸六朔其夫死則節哀從制未嘗有哀疾之色以寬舅姑之心及至終祥之日齋沐潔身潛入其房飮藥就寢滅燈晦跡舅姑姊妹晚後覺悟以藥灌口則金氏開服細言此心已矢無以不孝之故徒增悲懷言訖仍爲殯命南部故進士朴長欽妻柳氏夫歿卽斷以下從而無隙可乘一夜飮鹽水而垂絕家人救之得甦逮夫制終猶且堗不供薪衣不着絮常深坐不見天日其子聚婦行見姑禮其夜家中所有籍記以置之夜深自拈出小柳器藏棄枕邊柳氏女潛出外細檢則蜈蚣枯死者數箇及砒礵作丸者一團在器中明知其已有嚥下者卽用解救之劑吐涎病谻在傍者泣謂曰何忍爲此柳氏徐答曰不死所以有待家事付托有人今而不死是負初心奄然就盡故參判洪益弼妻金氏十一歲遭父喪朞年餰蔬長而歸于洪氏內治無違婦道夫死自矢下從一委苫塊危喘如縷一室相戒守護則曰願母死於三年之內欲盡誠於饋奠勿念日以一溢米爲漿朝夕勺飮冬而不衣絮夏而不啓戶三年不易其袒髽時衣裳哭不絕聲聲盡繼之以血又非饋奠間事則目不覩口不言者三年及禫畢忽語小婢曰吾之生止此今則死日至矣區處身後一二事而命乃盡果川故士人金應龜妻朴氏十八于歸孝於奉親敬於事夫夫不幸病死朴氏勺水不飮曰已失所天生亦何爲翌日結項而死永平士人楊義榮妻愼氏居家順於父母于歸而孝於舅姑其夫病篤呼號于天願以身代死後絕食屢日飮藥而死渭原幼學任聖三妻姜召史夫病累月竭誠保護終至不救則勺水不飮幾絕復甦有乳下一子葬前二日抱而進姑前泣曰吾有老母而不能奉養有稚子而不能字恤不孝不慈吾非不知生同牢死同穴是吾之願是夜潛入屍傍飮藥自決黃州故士人洪俒妻李氏夫遘重病躬親藥餌飮啜一如夫同舅姑恐其病生勸之寢食則曰夫死婦亦死禱天祈神請代夫命病漸難醫則飮藥自盡同時皐復瑞興故士人吳道協妻閔氏夫嬰疾八載救護之方終始如一及夫死悲慽不形於色以慰舅姑及至日昏自縊於外室爲人救解乃於數日後復投井中竟至殞命南原故士人韓德洙妻金氏于歸數年喪其所天決意捨命其姑知其有娠百般解喩金氏改悟延命纔過數朔落胎遂絕飮食自盡西部故學生許暻妻尹氏幼從父受小學能知大義及嫁不幸而寡其夫臨絕泣囑曰祖母在堂老病莫保朝夕君可無死幸奉我祖母尹氏泣而諾之家人或慮其死有時防察則曰良人臨歿之托吾豈敢負及其祖母見背家本至窶而至誠拮据殯斂無憾甫卒哭而又當其夫之小朞祭需親自措備祭訖分與餕餘參祭諸人動止如常迨曙忽不知所在家人尋之以淨衣裳僵臥於其夫几筵之側而所服藥器在傍急救已無及矣西部故通德郞李絧妻柳氏夫病宵不解帶夜待寂籟沐浴拜禱于北辰及喪伏苫向壁未曾擧顏日月所照輒避而不向廢盥櫛不進勺水形枯骨立氣息奄奄姑抱孤孫泣勸米飮則暗流衣領被衾之間幾至滅性家人慮其矢死至於刀錐繩帶之屬擧皆藏之其夫葬日飮一椀鹽水翩然下從東部故出身朴泰裕妻金氏喪夫皐復之後不飮勺水絕而復甦者一日再三其夫權厝之後哀慽之懷愈篤一日所食不過米飮三匙每於枕上達夜號哭日以爲常忽於夜間密飮毒藥而死其子得遺書於衣衿中曰吾於家長喪事之後哀痛飮藥汝之夫妻活此薄命今則汝父旣窆吾之所願同入一壙女必從夫豈不遵古人之語耶泰川軍人金啓金妻崔召史夫往場市渰死崔召史沿水上下躬自拯得臨葬欲自決下從爲傍人所挽不得仍廢食飮晝夜哀痛一日辭其父母及族隣曰夫旣死矣我生何爲我有一子善爲保養入于房中更着新衣飮毒而死開城府故士人金履相妻李氏夫病經年不起李氏向壁而臥以衣覆面兩稚女啼其側一歲男吮其乳而一不顧勺水不入口其姑悶之持米飮泣勸則擧頭强飮姑出則嘔之其親母在平壤願一見之母來則但吞聲掩泣仍以襁褓兒托其姑而告訣復向壁不動膚穿出蟲積十二日而自盡義城故業儒金宗行妻李姓夫患面腫吮之幾完餘毒復肆則沐浴禱天願以身代竟至不救念姑傷懷吞聲泣血不令姑知屍身多蝨浴而不祛卽襯屍移蝨嘗語其姊妹曰婦死於夫死之日從遊地下當如人世間及其祥日潛省夫墳仍投前澤而死蔚山故士人柳震沃妻蔣氏夫死哭不過中斂必親檢乘家人哭擗之時潛入寢室竟至自裁抱川故士人李命祥妻盧氏嫁纔五月而夫死毒癘躬視襲斂日哭其側其父憐其無依要與同往盧氏泣曰吾之死生當在舅家越五日自經於其夫殯坎之側果川故士人崔履柱妻李氏夫死成服後其父率歸其家在道轎中以裙帶自結解之翌曉始甦過旬日飮滷昏塞家人驚救嘔血而甦家臨海自溺曉潮隨波上下家人援出而甦是年端午泣告其親曰昨年此日得聞君子病愈之報今不可復聞自是絕穀凡十八日而歿臨死猶問其姑起居連山故士人金在璜妻趙氏夫歿雖號擗之中必親祭奠三年之內頭不櫛衣不澣及服將闋往省夫墓泣血終日而歸其翌日飮藥自殞年纔過筓矣西部故通德郞安龜彬妻鄭氏夫喪殯斂衣衾親自省檢絕口不食抱刃懷藥曰尊姑年高且病寧忍以朝夕祭奠更貽勞慽爲哉今雖不敢遽決再明年六月二十五日卽吾命盡之期也夫之喪期在二十三日五日卽其夫之兄之祥日及期祭徹仰藥自盡其姑往救已無及矣南部故通德郞權箕應妻李氏其舅病劇夜必露立庭中酌水禱天及喪其夫因哀成疾李氏不解帶不交睫擁罏嘗藥久益不懈及夫死棺斂之節手自治之旣成服曰夫死當死何必結項剖胸以傷父母遺體乎若心誠求之何得不死成服時所着綿衣間經春夏七閱月而不改日食數溢米僅過葬黑髮盡白臨歿語人曰俄夢夫子來臨曰子欲相從何必遲遲吾將含笑而從言訖而逝南部故醫人金光珪妻鄭氏夫病躬自救護竭誠殫力其夫竟死鄭氏不驚惶不哭泣走出戶外取小刀還至夫屍傍自拄其頸伏屍上移時傍人急就見之房中流血滂沱卽拔刀灌藥竟莫之救南部故學生尹慶門妻李氏年十五而歸于尹其至親有喪夫七月而卽從者李氏曰何必遲待七月也其夫得病不救口不近勺水者八日舅姑念其父母或可開諭遂舁歸之李氏對壁一臥不復見人父母强其水飮則曰頃在夫子病革之時誓以同歸今若求活是負初心也竟不食及夫葬也奄奄呼婢扶坐强自盥櫛整衣衾而逝楊根故士人朴長國妻沈氏年二十歸于朴其夫爲覲親往南邑不幸渰水而死沈氏於成服前飮毒者一係頸者再不食者五日其夫入地前十數日潛出趨伏家後小井而死死後搜出諺書曰家夫溺水而死吾亦伏井而死惟願同日同穴而葬云江陵故海夫李先三妻林召史其夫行商海浦遇風破船三人一時渰死而其夫屍體獨不得拯出乃與海尺中爲族屬者乘船到海波濤汹湧茫無際涯彷徨痛哭忽聞海中水鬼啾啾且拜且禱曰靈若俯鑑此衷願使我得見夫屍如是者六晝夜一日雲陰雨濕風浪稍息又使船人上下搜覓其夫屍體忽露出於海濱巖上且抱且哭載還本津入訴官府得風落松就木出殯以夫兄子爲後曰吾事畢矣往哭於其夫殯側仍自縊而死淸河故貢生崔基敬妻李姓十九適基敬未及于歸夫病死而腹有孕矣頭未嘗沐櫛口不入鹽醬期欲自盡則其父母勸之曰幸生男子庶繼夫嗣姑俟分娩强飮勺水苟延五箇月而生女子乃謂父母曰夫死後至今在世者腹中一塊血不忍與縷命而幷絕矣今則可遂吾志仍絕食而死尙州故士人趙健然妻金氏新婚數日聞夫病篤蒼黃于歸翌日夫不救矣一慟而後告其姑曰夫子無子而夭立子然後當治喪而初入夫家未知誰某願指其可者姑以亡人之三從暻然第二兒爲言金氏卽以立後意告夫黨遂跣而往暻然家呼泣哀乞嗣事乃定遂挈其兒歸哭喪次襲斂衣襚皆手自縫繕訖與其兄訣曰已立夫嗣吾事畢矣仍七日不入勺水傍俟無人飮毒而盡寶城故良人李得用妻李召史其夫遘癘樂餌之方極盡其誠及夫死初終凡節從容周旋言語如常以慰舅姑成服之後請歸覲母家舅姑安心送之哭其夫山殯仍投深淵而死長興故驛吏李錫中妻任召史夫病沈綿禱天願代其夫竟死憑屍哭擗成服後忽然沽酒慰其舅姑仍入寢房擧家之人不相疑俄有嘔逆自盡之聲急往見之則以砒礵和酒而飮吐血數升而死靈巖故閑良趙道明妻許召史夫嬰奇疾用藥祈禱靡不用極及夫死成服仍伏寢所絕飮食兩家父母泣而戒責則曰父母有他子女吾之死也不過爲一時之慟今失所天生亦何益一死已決於心死必同穴而葬兩家査誼勿以吾死有異也言訖仍臥水醬不入口從容就盡開城府故士人李亨重妻李氏夫沒卽潛自飮毒舅姑蒼黃灌藥僅得回甦及夫權厝之後覵舅姑就寢直赴前潭抱石投死天安故士人柳濂妻元氏夫病臨歿曰吾今逝矣父母在堂無他奉養前室種子亦無依托君宜無死元氏飮泣受命從容作訣躬自織絍以奉甘旨扶護幼稚不離懷抱其子患痘未救則曰夫已死矣子又夭矣三從絕焉我生何爲卽日飮毒下從報恩故士人宋灝圭妻李氏早喪父母哀毀盡誠每當親忌之月則不近滋味適于灝圭未及于歸其夫病死聞訃之日少無慽容其夜乘無人自投於家前江水而死甲山故學生盧之相妻金氏于歸三年其夫死而以遺腹忍而未決兒生三歲而夭金氏謂其姊曰夫亡之日不卽隨死只爲存其嗣今兒又死生亦何爲卽赴水而死南部故學生金命九妻安氏于歸五年而寡一心矢死漿不下咽者十三晝夜其父母泣懇曰旣有遺孩敎育不絕乃是三從之義其後兒又不幸而夭安氏乃決意捐生其父母泣曰少竢吾死得遂爾志則孝烈可俱全矣安氏血淚被面遭其母憂老父垂泣曰吾病死無餘日豈不念我耶安氏默無一言其父病逝執喪哀慽一從禮制忽一日待人睡熟匍匐入井端坐就死顏色如生慶州故良人金碩遜妻安召史夫嬰病奄沒初終諸節三年祭奠至誠如禮閉門守操常佩利刀以爲防人自決之資養育遺腹兒能得成立敎訓自喪夫之後酒肉不近口華服不加身當明聖仁顯聖母國恤自製祭服朔望西向跪哭府尹問其故則曰吾以孱子得免强暴之辱賴有國法而然也令吾軀從吾夫亦國恩也忠州故學生李心簡妻申氏十九歸於心簡纔三年其夫有疾臨終謂曰吾今死矣無以吾不在善事吾父母及其變後殯斂之節手自裁縫朝夕祭奠不以人代而又遭父喪不甚傷毀舅黨來弔亦無慽容翌日遲明不起其姑就視則以麻布係項而死本道査啓以爲申氏殉夫之烈從父之孝俱爲卓異○烈女復戶別單開城府故吹手金重起妻方召史其夫病晨夜虔禱願以身代及夫死水醬不入口者累日矢以必死其姑泣諭曰吾年老無他子汝今從死則余將疇依汝子方孩汝且忍死以待吾死兒長然後行汝志也後五年其姑死泣血扶櫬窆于舅墓奠祭以誠及其子娶婦生男措置家事乃曰可以報舅姑從家夫矣遂不復飮食而死鐵原良人金碩柱妻安召史其夫患病閱月彌篤嘗糞甘苦以驗差劇及至不救仍絕穀數日而死興陽士人宋珉女宋娘子年十七賊夜入家中盜出器皿見捉於珉乃隣人也責而敎之反爲惡說曰我非偸財欲盜娘子娘子聞不勝情誓死自決其父卽爲呈訴而適値空官自鄕廳捉囚賊漢賊漢自知其罪飮藥自斃面任稱以殺人結縛娘子洞人責以解之娘子告訣於父母曰此身見浼於賊漢之說見縛於殺人之稱生不如死卽就屛處自縊而死新溪故士人胡聖弼妻金氏其夫嬰病四朔沈綿藥餌粥飮必自親執祝天祈神靡不用極夫死後意欲自處三子三婦號泣强勸終不聽從過夫葬第十一日奄然自盡安岳故士人柳養運妻趙氏其夫嬰疾禱天之誠身贖之願有足感天而終至病革殯斂送終之節曲盡其禮矢心從死指其墳曰樂哉斯丘吾歸之所言訖不復開口一縷餘喘三霜而盡海州故士人尹善規妻李氏于歸未數月其夫得奇疾屢年沈痼藥餌救護之節久而深篤竟至夭逝則決意從殉飮毒幾死者數矣舅姑慰諭奴僕守護則托以寬懷歸寧本家裁綘亡夫之衣服而持歸舅家逮夫祥期盡數焚之言笑自若以弛家人之心翌年夏製數行訣書以遺其父母仍飮滷自盡善山故士人金體宣妻李氏旣嫁其舅遘疾至誠扶護身不解帶其後夫病禱天願代及其夫死絕而復甦曰送死大事吾豈但哭棺斂諸具手自縫紉舅姑悲傷則輒怡聲寬譬一日抱孤告舅曰伯氏無嗣願以此兒爲繼舅憫其一塊肉不許李氏泣曰此亡夫之志不然將何以歸報地下乎舅乃從之李氏曰吾事畢矣遂纕絰塊處水穀幷絕死時只言同穴而死長淵民人姜佑坤妻趙召史家頗饒有一子尙幼夫妻力農趙女出野看水其夫獨在家有譏察金京文者來脅佑坤曰汝奸汝妻弟醜說播於鄕里若不厚賂我則捕汝告官佑坤冤恚不堪飮鹽滷將絕趙女歸見先景以米泔水灌之已無及矣隣里縛京文將發告趙女移其夫屍於室出曰何必發告自有所處引切萊刀割京文腹乃曰讎復矣便以裙帶自縊而死陽城故士人鄭敏行妻李氏自在兒時誠孝天篤逮夫出嫁趁未于歸遽慘帷堂之哭聞訃之日奔歸舅家撫屍血飮遽爾氣塞僅得回甦卒哭翌日忽往祭廳長號一聲奄然自盡年纔十八平壤故士人李景元妻朴氏其夫疾谻齋沐禱天以身願代其夫奄奄將隕則覓置殯斂之具潛入其房飮毒幾絕家人急救之朴氏出涕曰夫死而生亦何爲仍殞命昌原故校生郭漢弼妻林氏喪夫而舅姑之前不作戚容枕席之上常有淚痕其父母欲奪其志則其夫小朞之日潛往夫墓解帶自縊尙州故良人權驗金妻裵姓夫死曰舅姑年老何乃悲傷舅姑憐其少誘適他則裵女曰舅姑奉養非余伊誰矢死靡他其父母招致其家有潛媒之慮徒跣而還永絕歸寧抱川私婢古邑丹夫患癘以家有老父幕而出之從而救焉竟至不起手理斂具必誠必潔旣殯而還呼其夫弟曰舅姑老矣奉養之責專在叔氏幸無貽慽又撫其幼女曰亡夫血肉有此三稚憐其無父撫之如子言訖歸其房飮滷而死楊州故士人權▣妻李氏于歸翌年夫得疾將死舅姑不忍見叫號狀扶去內房而招魂始令發喪已結項死矣慶州故義士權復興妻柳氏道啓中以爲柳氏烈行無所傳聞故義士請襃之時不得竝擧遺墟立碑之際亦不槪及隣居士人李燾國偶閱家藏得古紙一片於亂篋中卽其六代祖榮立手錄而義士殉節及柳氏從死一款錄之頗詳所得古紙現納細檢則蠹蝕烟煤之餘僅辨字畵首書義士殉節本末又以柳氏自盡事係之下叚其爲古人眞蹟不啻丁寧云全州故士人崔運德妻李氏自在髫齡懿行出天及其于歸夫有宿病積年沈痼晝夜禱天竟至不救三年廬側每欲自處而以其有乳兒之故挨過時日當其初忌之日從容入房仍爲縊死南部故學生李國遠妻趙氏八歲喪父哀號如成人十四歸于李氏其夫早嬰奇疾晝夜救護藥餌食飮一皆躬親遭變屢絕而後甦殆有頃刻難保之慮其姑泣勸粥飮其舅試勸藥餌雖黽勉吞下數嚥卽止仍卽嘔出一日取衰絰加於身上一聲長慟而死懷德故士人宋履淵妻洪氏夫婦同時遘癘夫病益篤知其難救入其寢室忽然自絕家人驚怪遍搜室中則椀中有鹽水餘瀝懷中有小刀其意必欲先夫而死慮或飮毒而不卽殊將欲引刀而自裁也○烈女食物別單靈光故士人孫龍淳妻金氏其夫遘疾身死決意自裁將至垂盡之境而以其子婦金氏之挽救苟保殘命及其葬時村人禁斷則金氏斫指血書將欲訟官村人輩感其至誠仍爲許葬其子婦金氏奉姑事父一遵禮度其夫夭逝則必欲下殉以寡姑之在堂苟延一縷其姑常患痰症醫云蛇膾爲當劑金氏遂捕大蛇或烹或膾先嘗勸之屢試無效則自割股肉煮以供之永平故士人金順仁妻邊氏庚寅爲金氏婦其夫適經大病未及成禮其夏夫往觀漲於釣臺躓而溺死邊氏承訃於私親之家若殺身於成婦之前則意以爲非其所乃歸見舅姑後己亥九月望自投於其夫所溺之水○孝婦復戶別單咸興親騎衛李贊命妻金召史年纔十八嫁於贊命未周年贊命身死其姑無他子女而有廢疾竭誠奉養矢死靡他衣食無闕者三十年如一日其姑竟以壽終哀毀之節送終之具無不盡誠禮山士人朴魯淳妻尹氏夜半家中失火其夫出他而烈火匝簷毒烟塞戶尹氏赤身負出其九十老姑又冒死直入祠宇抱出神主爲烈焰所壓抱主坐死體則被火而已爛主則在懷而無恙結城故通德郞李錫純妻朴氏天資柔和孝性出倫其姑享壽期頤夫與子歿後在世二十餘年而委頓不起轉患煩燥雖冬寒不耐衾朴氏焦遑禱神思得便寧自就衾中與之同臥以一臂一股撑衾上下不使貼體以助熱不使觸寒以失睡姑感其善養常以呼母賴以無恙者八年而終果川故學生元重煥妻李氏其夫與其母適往陽川李氏奉王姑在家家忽失火四面環繞直往王姑所寢之房抱出烟焰之中而回顧祠宇所奉處又及於龕門矣李氏冒烈焰衝毒烟奉神主而出火色愈熾氣塞顚仆婢輩以水飮之而不能下咽渾身灼爛無一片完肌膚越三日而不起○孝女復戶別單靈光故士人兪義都女幼失其父惟母是依有娚十餘歲兒渰死前浦其母隨而赴水女從而投身抱母同死報恩前宣傳官金志和妻趙氏及其婢今丹趙氏每當親病夙夜侍湯涕泣禱天方在毒瘧昏倒之際聞其母呼婢如廁强疾執燭與小婢今丹隨後風忽滅燭有一大虎攫其母而去趙氏直犯虎前左手抱持母腰右手搏打虎背轉輾走越於巖壑荆棘之間至五里許則母已不可救而虎始捨去今丹亦隨後號哭趙氏與今丹抱屍而哭村人始尋哭聲來見趙氏衣裳盡裂體膚無完流血淋漓幾絕而甦○忠婢復戶別單安東故私婢英梅上典兩婦人洗濯麻絲於前江一婦人先爲跣足落水一婦人救援同溺而所溺處乃水▣澄潭也英梅蒼黃投水救出兩婦人而渠則未及攀援氣盡渰死一婢舍命兩主賴活敎以婢死而主生慷慨倉卒不顧渠軀旌奬之擧不可闕也就其▣潭之石刻而旌之侑以洩之事分付道臣